La professora i traductora de la Universitat de Girona, Anna Maria Corredor-Plaja, publica a Brau, un estudi exhaustiu amb 3.000 denominacions dels topònims i antropònims de la zona de la Mar d'Amunt altempordanesa
Recull de noms de Portbou (i un repertori d'altres de la rodalia) és un estudi dels noms presents i pretèrits de Portbou.
Topònims i antropònims (sobrenoms) han estat extrets de les fonts escrites i de les fonts orals per resseguir-ne l'evolució al llarg de les generacions que n'han fet ús.
Els noms no són fortuïts, tots tenen la seva motivació, de vegades transparent, i altres cops, perquè són antics noms que han anat patint transformacions.
En el repertori emergeixen noms de recs, fonts, carrers, cales, turons, illots o locals com el de la botiga dels Descuidats, a més del safareig del Cubano, el còrrec de la Creu de l'Avi, el camí del Corral de l'Ametller o el coll dels Belitres.
Més espinós ha estat en canvi aprofundir en els sobrenoms, malnoms i renoms que abunden a tota comunitat i que constitueixen sovint una mena de llenguatge xifrat que és el reflex, alhora, de la creativitat dels parlants.
Corredor confessa que va haver de vèncer les reticències inicials de les seves fonts, que semblaven perdre de sobte la memòria que havien exhibit rica en el coneixement d'innocus noms de lloc.
Surten doncs ara a la llum el Pincha, que era practicant, el Doctor Aspirina, en Cigaló, el matalasser Pixa-llits, el Cojo de Màlaga, el Risueño, en Pota Podrida o les dues amigues tan inseparables que eren conegudes com la Ela i la I. Com que la recerca ha estat laboriosa, pel camí han anat apareixent molts altres noms referits als pobles propers, com ara la roca del Lluert de Garriguella, el quadró de l'Aiguardent del Port de la Selva o el rec del Mal Diner de Castelló d'Empúries, que Corredor no s'ha pogut resistir a incloure en el treball.
En canvi, manifesta explícitament la renúncia a recopilar-hi cap dels noms imposats pel franquisme, en una mostra del seu rebuig que "formin part de la nostra història".
Tanmateix, la recerca de noms portbouencs en les fonts escrites ha comportat la troballa d'una gran quantitat d'altres noms de l'Alt Empordà (Colera, Rabós, Llançà, el Port de la Selva, la Selva de Mar, la Vall de Santa Creu, Cadaqués, Garriguella...), que han estat també recollits i transcrits en un capítol especial.
La consulta i buidatge metòdic de nombrosos protocols notarials de notaries veïnes –Llançà i Colera- ha ocupat uns quants estius de l'autora tant a l ́Arxiu Comarcal de l'Alt Empordà com la consulta de l ́obligat Arxiu Municipal de Portbou, Arxiu de la Corona d'Aragó, Arxiu Diocesà de Girona, combinat i treballat amb informadors del poble, els quals també els relaciona a l ́apartat dels agraïments.
L'objectiu d'aquesta obra, que se suma als treballs impulsats des de la Societat d'Onomàstica, no és sinó contribuir a l'estudi, la divulgació i la salvaguarda del patrimoni lingüisticocultural que són els nostres noms de lloc i de persona.
Anna-Maria Corredor Plaja (Pals, 1959) és llicenciada en Filologia Romànica per la Universitat de Barcelona i doctora per la Universitat Autònoma de Barcelona.
Actualment és professora del Departament de Filologia i Comunicació de la Universitat de Girona ( [EMAIL] ).